ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιανουαρίου 1998 για την απαλλαγή των εισαγωγών ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση, με τον κανονισμό (ΕΚ) αριθ. 71/97 του Συμβουλίου, του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (Τα κείμενα στη γαλλική, στη γερμανική, στην ελληνική, στην ιταλική, στην ολλανδική, και στην πορτογαλική γλώσσα είναι τα μόνα αυθεντικά) (98/115/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ, εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2),

τον κανονισμό (ΕΚ) αριθ. 71/97 του Συμβουλίου, της 10ης Ιανουαρίου 1997, για την επέκταση του οριστικού δασμού αντιντάμπινγκ, που επεβλήθη με τον κανονισμό (ΕΟΚ) αριθ. 2474/93 στα ποδήλατα καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας και για την επιβολή του επεκταθέντος δασμού στις εισαγωγές που έχουν καταγραφεί σύμφωνα με τον κανονισμό (ΕΚ) αριθ. 703/96 (3),

τον κανονισμό (ΕΚ) αριθ. 88/97 της Επιτροπής, της 20ής Ιανουαρίου 1997, σχετικά με την άδεια για απαλλαγή της εισαγωγής ορισμένων εξαρτημάτων ποδηλάτων καταγωγής Λαϊκής Δημοκρατίας της Κίνας από την επέκταση με τον κανονισμό (ΕΚ) αριθ. 71/97 του Συμβουλίου του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 του Συμβουλίου (4), και ιδίως το άρθρο 7,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΑΙΤΗΣΕΙΣ ΣΥΜΦΩΝΑ ΜΕ ΤΟ ΑΡΘΡΟ 3 ΤΟΥ ΚΑΝΟΝΙΣΜΟΥ (ΕΚ) αριθ. 88/97

(1) Μετά την έναρξη ισχύος του κανονισμού (ΕΚ) αριθ. 88/97, ορισμένοι συναρμολογητές ποδηλάτων υπέβαλαν αιτήσεις, σύμφωνα με το άρθρο 3 του εν λόγω κανονισμού, για χορήγηση απαλλαγής από την επέκταση στις εισαγωγές ορισμένων εξαρτημάτων ποδηλάτων από τη Λαϊκή Δημοκρατία της Κίνας, βάσει του κανονισμού (ΕΚ) αριθ. 71/97 (εφεξής καλούμενου «ο επεκταθείς δασμός αντιντάμπινγκ») του οριστικού δασμού αντιντάμπινγκ που επιβλήθηκε στα ποδήλατα καταγωγής Λαϊκής Δημοκρατίας της Κίνας με τον κανονισμό (ΕΟΚ) αριθ. 2474/93. Η Επιτροπή δημοσίευσε στην Επίσημη Εφημερίδα των Ευρωπαϊκών Κοινοτήτων έναν κατάλογο αιτούντων (5) για τους οποίους αναστέλλεται η καταβολή του επεκταθέντος δασμού αντιντάμπινγκ όσον αφορά τις εισαγωγές βασικών εξαρτημάτων ποδηλάτων που έχουν διασφαλισθεί για ελεύθερη κυκλοφορία, σύμφωνα με το άρθρο 5 παράγραφος 1 του εν λόγω κανονισμού.

(2) Η Επιτροπή ζήτησε και έλαβε τις απαραίτητες πληροφορίες από τα μέρη που απαριθμούνται στο παράρτημα της παρούσας απόφασης και θεώρησε αποδεκτές τις αιτήσεις τους, σύμφωνα με το άρθρο 4 παράγραφος 1 του κανονισμού (ΕΚ) αριθ. 88/97. Οι πληροφορίες που υποβλήθηκαν εξετάστηκαν και επαληθεύτηκαν, στις περιπτώσεις που απέβη απαραίτητο, στις εγκαταστάσεις των εν λόγω μερών.

(3) Τα πραγματικά γεγονότα, όπως επιβεβαιώθηκαν τελικά από την Επιτροπή, δείχνουν ότι οι εργασίες συναρμολόγησης των αιτούντων δεν εμπίπτουν στο πεδίο εφαρμογής του άρθρου 13 παράγραφος 2 του κανονισμού (ΕΚ) αριθ. 384/96. Πράγματι, για όλες τις εργασίες συναρμολόγησης ποδηλάτων των αιτούντων, η αξία των εξαρτημάτων καταγωγής Λαϊκής Δημοκρατίας της Κίνας που χρησιμοποιήθηκαν κατά τις εργασίες συναρμολόγησης ήταν χαμηλότερη από το 60 % της συνολικής αξίας των εξαρτημάτων που χρησιμοποιήθηκαν στις εν λόγω εργασίες συναρμολόγησης. Επιπλέον, για ορισμένους αιτούντες, η αξία που προστέθηκε στα εξαρτήματα που χρησιμοποιήθηκαν κατά τη συναρμολόγηση υπερέβη το 25 % του κόστους κατασκευής των έτοιμων ποδηλάτων.

(4) Για τους παραπάνω λόγους, σύμφωνα με το άρθρο 7 παράγραφος 1 του κανονισμού (ΕΚ) αριθ. 88/97, τα μέρη που παρατίθενται στο παράρτημα της παρούσας απόφασης θα πρέπει να απαλλαγούν από τον επεκταθέντα δασμό αντιντάμπινγκ. Τα εν λόγω μέρη ενημερώθηκαν σχετικά και τους δόθηκε η δυνατότητα να υποβάλουν σχόλια.

(5) Σύμφωνα με το άρθρο 7 παράγραφος 2 του κανονισμού (ΕΚ) αριθ. 88/97, τα μέρη που παρατίθενται στο παράρτημα της παρούσας απόφασης θα πρέπει να απαλλαγούν από τον επεκταθέντα δασμό αντιντάμπινγκ από την ημερομηνία παραλαβής της αιτήσεώς τους, και οι τελωνειακές οφειλές των μερών όσον αφορά τον επεκταθέντα δασμό αντιντάμπινγκ θεωρούνται ανυπόστατες από την εν λόγω ημερομηνία.

Β. ΠΛΗΡΟΦΟΡΙΕΣ ΣΤΑ ΕΝΔΙΑΦΕΡΟΜΕΝΑ ΜΕΡΗ

(6) Μετά την έκδοση της παρούσας απόφασης, θα πρέπει να δημοσιευθεί ενημερωμένος κατάλογος των απαλλαγμένων μερών σύμφωνα με το άρθρο 7 του κανονισμού (ΕΚ) αριθ. 88/97 και των μερών των οποίων οι αιτήσεις βρίσκονται υπό εξέταση σύμφωνα με το άρθρο 3 του εν λόγω κανονισμού, στη σειρά C της Επίσημης Εφημερίδας των Ευρωπαϊκών Κοινοτήτων, σύμφωνα με το άρθρο 16 παράγραφος 2 του εν λόγω κανονισμού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα μέρη που παρατίθενται στο παράρτημα της παρούσας απόφασης απαλλάσσονται από την επέκταση, βάσει του κανονισμού (ΕΚ) αριθ. 71/97, του οριστικού δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 2474/93 στα ποδήλατα καταγωγής Λαϊκής Δημοκρατίας της Κίνας, στις εισαγωγές ορισμένων εξαρτημάτων ποδηλάτων από τη Λαϊκή Δημοκρατία της Κίνας

Η απαλλαγή ισχύει για κάθε μέρος από την αντίστοιχη ημερομηνία που αναφέρεται στη στήλη «ημερομηνία ενάρξεως ισχύος».

Άρθρο 2

Η παρούσα απόφαση απευθύνεται στα κράτη μέλη και στα μέρη που παρατίθενται στο παράρτημα της παρούσας απόφασης.

Βρυξέλλες, 28 Ιανουαρίου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6. 3. 1996, σ. 1.

(2) ΕΕ L 317 της 6. 12. 1996, σ. 1.

(3) ΕΕ L 16 της 18. 1. 1997, σ. 55.

(4) ΕΕ L 17 της 21. 1. 1997, σ. 17.

(5) ΕΕ C 45 της 13. 2. 1997, σ. 3 και ΕΕ C 112 της 10. 4. 1997, σ. 9.

ΠΑΡΑΡΤΗΜΑ

>ΘΕΣΗ ΠΗΝΑΚΑ>